ועדת הכלכלה, כנסת 20, פרוטוקול מספר 720, 2018-03-07 09:30

איתן כבל: אורחים נכבדים, היום יום רביעי.

איתן כבל: כמדי יום נתחיל קודם כל בקטל בדרכים.

איתן כבל: לצערנו, כפי שגם אמרתי אתמול, המספר הולך ומצטמצם.

איתן כבל: פברואר היה קטלני היה קטלני בצורה יוצאת דופן, והשנה אנחנו עומדים כבר על 65 הרוגים, נכון להיום, בשנה שעברה 66 הרוגים.

איתן כבל: זה אומר שהמגמה נמשכת.

איתן כבל: ולפי המספרים היא כנראה עוד עלולה להיות יותר חמורה נכון לרגע זה לעומת שנה שעברה.

איתן כבל: ברשותכם, אני אעשה שוב מעבר חד וכמדי יום נקריא שיר.

איתן כבל: היום יום רביעי, כ' באדר, 7 במרץ, בשבת נקרא את פרשיות ויקהל-פקודי, שהן שתי הפרשיות האחרונות בספר שמות.

איתן כבל: היום נקרא את שירו של המשורר והמתרגם הדרוזי סאלמן מצאלחה.

איתן כבל: מצאלחה נולד בכפר מע'אר בגליל למשפחה דרוזית, ובשנת 1972 עבר לירושלים.

איתן כבל: הוא דוקטור לשירה ערבית קלאסית, לימד ספרות ערבית באוניברסיטה העברית והשתתף בעריכת הקונקורדנציה לשירה ערבית קדומה.

איתן כבל: פרסם שישה ספרי שירה בשפה הערבית וספר שירה אחד שנכתב בעברית, "אחד מכאן" שזכה לפרס נשיא המדינה לספרות.

איתן כבל: "כלוב" – כתב אותו סאלמן מצאלחה: על כף ידה ציירו האחרים קווים של כלוב, וכלאו בו את קורות חייה.

איתן כבל: ואני, בהיותי בן ערב, שונא ציפור בשבי.

איתן כבל: / בכל פעם שנתנה לי את ידה, מחקתי קו.

איתן כבל: ושחררתי ציפורים.

איתן כבל: מתוך ספרו "אחד מכאן" בהוצאת עם עובד.

איתן כבל: יום נפלא לכולם, ואנחנו עוברים להצעת החוק של חבר הכנסת חברי מיכאל מלכיאלי עם רשימה ארוכה מאוד של חברי כנסת, שכותרתה: הצעת חוק לתיקון פקודת התעבורה (מס' 121), התשע"ח-2018.

איתן כבל: בסך הכול די השלמנו את החקיקה.

לאה ורון: על סדר יומנו שתי בקשות לדיון מחדש, בקשות שלך.

איתן כבל: כן.

איתן כבל: אז לפני שאני עובר לפתיחה ולהקראה מחדש וכל הדברים האלה, אני רציתי בכל זאת להעלות נקודה ולשמוע בעיקר את המשטרה שהיתה המכשול המרכזי בעניין.

איתן כבל: מי בעד הבקשות לדיון מחדש?

איתן כבל: בעד – פה אחד

איתן כבל: הבקשות לדיון מחדש אושרו.

איתן כבל: הנושאים הם: 1.

איתן כבל: הרחבת האיסור המוצע כך שיחול גם על חניה הגורמת להפרעה לרכב אחר.

איתן כבל: 2.

איתן כבל: העברת החלטת הוועדה בעניין חניה שאינה מאפשרת לאדם עם מוגבלות בניידות לעשות שימוש ברכבו.

איתן כבל: אז בואו קודם כל נעסוק בנושא הראשון.

איתן כבל: האמת היא שזו בעיה.

איתן כבל: אנחנו נתקלים בזה, אבל אתה לא שם לב לזה אם זה לא קורה לך ממש.

איתן כבל: ובוודאי כשחברי חבר הכנסת מלכיאלי הניח את הצעת החוק בפנינו, מצאתי את עצמי בכל חניון שאני נכנס שם לב לעניין.

מיכאל מלכיאלי: גם אני.

מיכאל מלכיאלי: פורים באושר עד, היית צריך לראות מה היה שם.

מיכאל מלכיאלי: הסתכלתי בהנאה גדולה ואמרתי, בשנה הבאה זה לא יהיה.

איתן כבל: זה ממש כך, פתאום אתה בתשומת לב יותר – זה כמו שאתה קונה אוטו ופתאום כולם עם האוטו שלך.

איתן כבל: זו תחושה כזו.

איתן כבל: ואני יכול לומר לכם שזה סדום ועמורה, העמידה בצדדים במקומות האסורים לחניה, גם בחניות פרטיות.

איתן כבל: מעבר לעובדה שזה לא נעים, זה מייצר בעיה, יש אנשים שהמיומנות שלהם היא לא – אתה יכול לצאת מחניה בלי מראה, בלי פגוש, ורק במלחמות האלה.

איתן כבל: לי זה קרה, הייתי בבילינסון בבדיקה, לפני שבועיים, סיפרתי את זה ללאה אפילו, ותשמעו, פשוט לאורך כל הירידות.

איתן כבל: ותבינו, זה מקום שאמור להיות מטופל ומוסדר.

איתן כבל: וכל אחד כנראה דקה, שתיים, אבל בדיוק בדקה, שתיים, האלה כמעשה שטן בדיוק אתה צריך לצאת ואתה תקוע.

איתן כבל: בזמנו, כשהבחור העלה את זה, אמרנו שיש קושי גדול להתמודד עם העניין הזה כי אני לא יודע בדיוק מה ההגדרה של החניון הפרטי, זה לא בדיוק הפרעה בדרך, זה לא בדיוק מתכתב.

איתן כבל: אני בכל זאת רוצה שאולי נמצא את הדרך הנכונה כדי לתת לזה מענה.

איתן כבל: זאת אומרת, שלפחות אם אני יודע שגם בחניון פרטי ועד הבית יכול לשים שלט, הרי היום אנשים חונים כי הם יכולים פשוט, כי האוטו נכנס.

איתן כבל: אם אדם יידע שמדובר בעבירה שהיא מעבר לעניין של הלא-נעים, גם אם זה יוריד ב-70%, 80%, את העניינים, כבר הרווחנו את מטה לחמנו.

איתן כבל: וכמובן, בסוף תמיד יש את הדווקנים האלה שיזמינו את המשטרה וישגעו, אבל זה אחד ל -.

איתן כבל: אני תמיד נותן את הדוגמה המצוינת הזו, כשאתה עומד בתור בכביש ותמיד אלה שעוקפים אותך מימין זה הכי מעצבן בעולם.

איתן כבל: אבל בסוף, כשכבר רווח לך ויצאת מהפקק, והעצבים שלך התקררו, ואתה סופר את אלה שעברו אותך, בשורה התחתונה הם על יד אחת, ועדיין המאות עמדו בצורה מסודרת.

לאה ורון: אבל המאות שעומדים בצורה מסודרת מה זה מתעצבנים שהמשטרה לא מגיעה פעם אחת לתפוס את כל אלה שנוסעים בשוליים - - -

מיכאל מלכיאלי: המשטרה כל יום בבגין, מנסה לתפוס את אלה שעוקפים את התור שם.

קריאה: ואז הם חוסמים את הנתיב לצד השני.

איתן כבל: לא, אני אגיד לך איפה הם עומדים.

איתן כבל: כשאתה יוצא, מגיע לכניסה לירושלים, ואז עושה את האיגוף ויורד דרך המנהרה.

איתן כבל: עד ממש 100 מטר לפני העיקול, מותר לו לעקוף.

מיכאל מלכיאלי: הוא גם עושה פרצוף תמים כזה, כאילו שהוא לא יודע.

איתן כבל: מלכיאלי, אבל מותר לו לעקוף.

איתן כבל: יש כאלה, וזה קורה, אני פשוט כבר מיומן, אבל מה, לא קרה לי בהתחלה שהייתי תופס את הנתיב השמאלי ופתאום מגלה שאתה בפקק, אז אתה מחפש לך איפה להיכנס.

איתן כבל: אבל זה אתה נכנס בהתחלה, אתה לא מוצא את עצמך עובר את כולם שמחכים חצי שעה.

איתן כבל: בדין הרי זה קו מקווקו.

איתן כבל: עד שהוא לא מגיע ממש לנקודת העיקול, איפה שהמשטרה ממתינה, אנשים לא עוקפים מימין.

איתן כבל: שם אנשים נכנסים משמאל על פי כל דין, לכאורה.

איתן כבל: זה שזה על פי כל דין, אבל זה לא מנומס ולא מכובד, ולמרות זאת עושים את זה מעט מאוד אנשים.

איתן כבל: תעזרי לי פה, ואל תספרי לי כמה קשה לכם.

דנה ימינחה: לא, לא התכוונתי לספר כמה קשה, אדוני.

איתי עצמון: אני רק רוצה לחדד את השאלה שלך.

איתי עצמון: אני חושב שצריך לחדד את הנושא שעומד לדיון לשתי שאלות.

איתי עצמון: שאלה אחת היא נושא התחולה, כלומר, באילו מקומות יחולו ההוראות האלו או תחול העבירה.

איתי עצמון: אנחנו חידדנו בנוסח הצעת החוק כך שלמעשה העבירה של חניה באופן שחוסם רכב אחר תחול גם לרבות במקום שאינו דרך – כתבנו גם בדברי ההסבר שהמצב המשפטי לא לגמרי ברור, לא ברור חד משמעית שפקודת התעבורה לא חלה במקום שאינו דרך, אבל למען הסר ספק חידדנו את זה.

איתי עצמון: כלומר, לכאורה, גם בחניונים פרטיים, להבנתי, ההוראות האלה יחולו, העבירה המוצעת תחול.

איתי עצמון: שאלה אחרת היא אכן השאלה שאדוני העלה, להרחיב את העבירה כך שתחול גם על הפרעה לרכב אחר, לא רק על חסימה.

איתן כבל: אנשים לא יתקשרו למשטרה על זה.

איתן כבל: כשאתה עומד בשוליים ואין לו, הוא לא יכול לצאת.

איתן כבל: לפעמים אני מסתכל, אני אומר, איך הוא ייצא.

דנה ימינחה: אני חושבת שאנחנו צריכים ליצור את ההבחנה הברורה שיצרנו פה בדיון הקודם בין רכב חוסם, רכב שלא מצליח לצאת כי הוא חסום - - -

איתן כבל: לבין הפרעה.

איתן כבל: אני מסכים איתך.

דנה ימינחה: הפרעה היא מונח גמיש, היא מונח שנתון לפרשנות מאוד רחבה, והוא גם תלוי – אדוני דיבר על מיומנות נהג.

דנה ימינחה: אנחנו מכירים נהגים שייקח להם 15 פעם רברס כדי לצאת, ואם זה יהיה נהג אחר זה יהיה הרבה יותר – אנחנו מכירים את זה.

איתן כבל: כן, אבל זה עדיין הפרעה.

דנה ימינחה: אני לא אומרת שלא.

איתן כבל: אתה לא יכול לבנות על המיומנות האישית של כל נהג ונהג.

דנה ימינחה: לאותו נהג סובייקטיבי זו הפרעה, אבל מה שאנחנו יוצרים כאן, זה נתון לפרשנות מאוד מאוד רחבה.

דנה ימינחה: אנחנו לא חושבים שזה נכון להרחיב את זה למקומות האלה שבהם אין מניעה של יציאה מהחניה, שזה המקרה שאנחנו חושבים שהוא נכון.

דנה ימינחה: וגם יש פתרונות של מניעה מצבית, למשל, הצבה של פטריות, של עמודים, מעבר לשלט, שכפי שאתה אומר, לא כולם מתייחסים אליו.

איתן כבל: אני לא מקבל את זה כי פטריות ודברים מן הסוג הזה – אני לא רוצה להפריע, עכשיו אני אפריע לכולם?

איתן כבל: הכוונה היא לאלה שחונים בצד, כתוצאה מכך שיש כאלה.

איתן כבל: הרי מה העניין, ברוך ה', זה המעט שבמעט.

איתן כבל: כל מה שאני רוצה, לנסות לפחות, זה לגרום לכך שאם הצלחתי להוריד ב-30%, רק מעצם הידיעה שיכול להיות.

חוה ראובני: העמימות של המונח 'הפרעה' יוצרת בעיה לא רק לאכיפה, היא קודם כל יוצרת בעיה בהכוונה של הציבור מה מותר להם לעשות.

חוה ראובני: האם מותר לי לעמוד פה או לא?

חוה ראובני: האם זה מפריע או לא?

חוה ראובני: אני לא יודע כי זה תלוי מי הנהג - - -

איתן כבל: חוה, לא לזה כיוונתי.

איתן כבל: קודם כל, אסור לעמוד שם, בהגדרה, גם בשילוט המקומי.

איתן כבל: מה זה אסור?

חוה ראובני: אנחנו יוצרים את האיסור, זה לא מקום שיש עליו איסור אחר.

חוה ראובני: אם זה היה אסור, לא היינו צריכים את החוק הזה.

איתן כבל: לא, זה עוד כלום.

איתן כבל: זה ממש כלום.

איתן כבל: בכל המקומות האלה אין סעיף בחוק שכתוב בו: אסור לחנות בחניון בית חולים בצד השמאלי של המעבר.

איתן כבל: לא כתוב את זה, ומי שיעשה זאת צפוי לקנס.

איתן כבל: לא.

איתן כבל: אבל כל בר דעת מבין.

איתן כבל: את מכירה את זה שאחר כך אתה צריך לעשות ככה וככה.

קריאה: יש רחובות שבהם גם צריך - - -

איתן כבל: נכון, בסדר גמור.

איתן כבל: אני מסכים איתך, אבל זה מובנה.

איתן כבל: יש הבדל בין מצב מובנה שאתה מודע לו, וזה תמיד יהיה כך, לבין המצב הזה.

איתן כבל: לצערי, אתם מספרים לי את הבעיות שידועות לי.

איתן כבל: אני מנסה שתעזרו לי – כמובן שאנחנו לא נעכב את החוק בגלל העניינים האלה.

איתן כבל: יש לך הצעה?

מיכאל מלכיאלי: אנחנו רוצים להעביר את זה בממשלה הזאת, אתה אומר.

איתן כבל: יש לי שאלה נוספת.

איתן כבל: אולי תהיה חובת שילוט, אזהרה, אני לא יודע מה.

איתן כבל: תזהיר אותו על מה?

חוה ראובני: אני מכירה מקומות שיש שלטים לחנות במקומות המסומנים בלבד.

חוה ראובני: יש שלט כזה, ואז אני חושבת על מקום כמו החניונים של קניון מלחה, ושם לכל אורך הרחובות הפנימיים, המעברים, מהצדדים חונים, וזה דו סטרי, ואתה מתפלל לצאת משם בלי מכה.

איתי עצמון: אני רוצה להוסיף.

איתי עצמון: יש היום איסורים בתקנות התעבורה, בין היתר לאיסור חניה באופן שיש בו כדי להפריע או לעכב את התנועה, איסור לחנות במקום כניסה לשטח המיועד לכלי רכב.

איתי עצמון: כלומר, האיסורים קיימים.

איתי עצמון: אני חושב שמה שאדוני מדבר עליו נוגע להבנתי גם לסוג של תרבות נהיגה, כי יש איסורים בספר החוקים, בתקנות התעבורה.

איתי עצמון: אני חושב שיש לא מעט מקרים שבהם אנשים עוברים על האיסורים האלה, ואין מספקי אכיפה, אבל זאת שאלה אחרת.

איתן כבל: בואו נעבור לעניין השני:

איתן כבל: הבהרת החלטת הוועדה בעניין חניה שאינה מאפשרת לאדם עם מוגבלות בניידות לעשות שימוש ברכבו.

איתי עצמון: אני מזכיר שבדיון האחרון בוועדה, שהתקיים אגב בדיוק לפני חודש, שבו אושרה הצעת החוק לקריאה השנייה ולקריאה השלילית, נוספה הוראה שבעצם מרחיבה את גדר העבירה המוצעת.

איתי עצמון: דהיינו מדובר על חניית רכב באופן החוסם רכב אחר, והוחלט שתהיה התייחסות גם לחסימה או איזושהי הפרעה לאדם עם מוגבלות בניידות להיכנס ולצאת לרכבו ומרכבו.

איתן כבל: כן, מהצדדים.

איתי עצמון: נכון.

איתי עצמון: כשהגעתי לשלב ניסוח הצעת החוק התעוררו כל מיני שאלות באשר לגדר העבירה הזו.

איתי עצמון: האם מדובר על כל הפרעה או שמדובר רק על רכב שחונה באותו שטח מקווקו שלצד המקום שמיועד לרכב של אדם עם מוגבלות, והשטח המקווקו הזה הרי נועד בדיוק כדי לאפשר לאדם עם מוגבלות להיכנס ולצאת, בין היתר עם כיסא גלגלים או מעלון, לרכבו.

איתי עצמון: ולכן ביקשתי מאדוני להגיש בקשה לדיון מחדש כדי לחדד את החלטת הוועדה, שנדע מה לכתוב בצורה ברורה בהצעת החוק.

איתן כבל: אז מהי הצעתך?

איתי עצמון: קיבלנו עמדה מהמשטרה, אני מציע שהם יציגו את הנושא.

דנה ימינחה: כפי שאמר היועץ המשפטי של הוועדה, התיקון הוא מבורך והוא נכון.

דנה ימינחה: אנחנו רק מבקשים לדייק אותו למקרה הנכון כדי שנוכל לבצע אכיפה נכונה.

דנה ימינחה: ההנחיות של משרד התחבורה לגבי סימון והצבת תמרורים אומרות שבכל מקום שבו החניה מיועדת לנכה מאה אחוז שנזקק לשטח נוסף מעבר לשטח שנזקק לחניית הרכב לצורך העמדת מתקן העזר לו הוא זקוק, צריך לסמן מעטפה.

דנה ימינחה: זאת אומרת, להגדיר בבירור לצד חניית הנכה את המעטפה, שהיא מיועדת בדיוק לצורך הזה.

דנה ימינחה: כמובן שאם מגיע אדם וחונה על שטח המעטפה, הוא ייצר את אותה הפרעה, ואנחנו רוצים רק להבהיר שהתיקון באמת מתייחס למקרה הזה.

איתן כבל: זה מה שהתכוונתי, התכוונו כולנו.

דנה ימינחה: אין לי ספק.

דנה ימינחה: רק להתאים את הנוסח כדי שיהיה ברור.

איתן כבל: בסדר גמור.

איתי עצמון: ואני אגיד באופן עקרוני מה ההחלטה.

איתי עצמון: אני אקרא נוסח ראשוני.

איתי עצמון: העבירה תהיה כך: מחנה את רכבו באופן החוסם רכב אחר, ובכלל זה באופן שאינו מאפשר לנכה להיכנס לרכבו הנושא תג נכה או לצאת ממנו במקום חניה לנכים, בשל כך שהוא מחנה את רכבו בשטח לצד מקום חניה כאמור המסומן בתמרור כאסור בחניה.

איתי עצמון: והמשך כמובן: הוראות פסקה זו יחולו גם במקום שאינו דרך.

איתי עצמון: ולעניין זה אנחנו נפנה להגדרות הרלוונטיות בחוק חניה לנכים.

איתי עצמון: אין הגדרת מקום חניה לנכה, מדובר על מקום חניה שלפי תמרור המוצב בו הוקצה לחניית נכים לפי דין, - - - ההגדרות של נכה ותג נכה, שכאן אנחנו נפנה לחוק חניה לנכים.

איריס גוראל: יכול להיות שנכון גם להפנות לתקן 19-18 חלק 2, שהוא זה שמגדיר את המידות, את איזור ההיערכות, כי אם אחר כך זה ישתנה מכל מיני טעמים - - -

איתי עצמון: להיפך.

איתי עצמון: אני חושב שדווקא ההצעה שלך עלולה ליצור את הבעיה ההפוכה, מכיוון שאם את מפנה לתקן מסוים, אכן הוא עלול להשתנות, הדין עלול להשתנות.

איתי עצמון: אנחנו אומרים שמדובר על מקום חניה שלפי תמרור המוצב בו הוקצה לחניית נכים לפי דין.

איתי עצמון: זה המקום שבו הרכב חונה.

איתן כבל: פה הוא מרחיב יותר, ואת מצמצמת.

איתי עצמון: ואם מדובר על שטח, אני חושב שלהיכנס עכשיו לסיווגים של תקן שקובע את המידות של השטח - - - במקום החניה, אני חושב שזה עלול להיות לא נכון כי כפי שאמרת, התקינה עשויה להשתנות.

קריאה: הרשות - - - מקומית צריכה לדעת לסמן.

איתי עצמון: מדובר בשטח שלצד מקום חניה שמיועד לנכה, ואני מציע לא להיכנס למידות המדויקות.

איתן כבל: אני גם חושב, את יודעת, אויבו של הטוב מאוד זה המצוין.

אברהם רוזמרין: רציתי להדגיש שמדובר פה בלא פחות מרפורמה.

אברהם רוזמרין: עד עכשיו אם לא היתה בכלל אכיפה על חניונים פרטיים בכלל, כפי שהמשטרה אמרה באחד הדיונים הקודמים, מדובר פה ב-80% - - - של המשטרה.

אברהם רוזמרין: מדובר פה בלא פחות מרפורמה בכל מה שקשור לחניה במקומות פרטיים.

אברהם רוזמרין: אני חושב שכן נכון, גם בחוק הזה לחריג את הרכבים האלה.

אברהם רוזמרין: אם עד היום הם הסתדרו בלחנות במקומות פרטיים כאלה, רק בלחסום מישהו אחר ולא להפריע לתנועה, זה הזמן לאפשר להם כן לחנות בצורה כזאת.

אברהם רוזמרין: אני רוצה להדגיש גם שלכוננים האלה אין שום חיוב לצאת.

אברהם רוזמרין: הם יושבים על הספה בבית, הם מחליטים אם הם רוצים לצאת.

אברהם רוזמרין: עד כמה שאנחנו מציקים להם, אם מציקים להם – אני אישית יצא לי לאחרונה לקחת את המקום - - -

איתן כבל: אין לזה דבר וחצי דבר.

איתן כבל: קודם כל, טכנית, אני בכלל לא יכול להעלות את העניין הזה, על פי הכללים.

איתן כבל: היתה רביזיה, היא לא נוגעת לעניינים, עכשיו אי אפשר להוסיף כלום מעבר למה שדנו.

איתן כבל: דבר שני, אני שב ואומר לך שבהנחה שהכנסת לא תתפזר, לכשנשוב, אמרנו שנטפל בעניין הזה.

איתן כבל: דבר שלישי, אין לזה דבר וחצי דבר, אם אתה יושב בבית ומתנדב ויוצא.

איתן כבל: העובדה הזאת שאני אומר, תבורך, איננה פוטרת אותך מלפעול על פי הדינים הקיימים.

איתן כבל: הרי ברור שאם בסופו של עניין יש את ההוא או את ההיא שמאשרים את העובדה שהפעולה שעשית או החסימה נעשתה כצורך ביטחוני, בטיחותי, לא חשוב מה, אז אני מניח שיש כבר היום כללים כאלה, לדעתי, ונסדיר את הכללים האלה.

איתן כבל: פשוט צריך לקבוע איך זה נעשה, שאתה צריך לבוא, הבוס שלך צריך להביא את זה למשרד התחבורה או המשרד לביטחון הפנים מעביר, לא משנה מה, זה לא עכשיו, זה לא יעזור, זה קצף על פני המים.

איתן כבל: בואו נעבור להצבעה.

איתי עצמון: את הנוסח אני הקראתי.

איתי עצמון: נשאר רק להצביע על הצעת החוק.

איתן כבל: מי בעד?

איתן כבל: בעד – פה אחד

איתן כבל: הצעת החוק אושרה בקריאה השנייה והשלישית, והיא תעלה למליאה.

איתן כבל: ובוא נעשה מאמץ שבעזרת ה' היא תהיה כבר תהיה במושב הזה.

לאה ורון: לפני צאתה של הכנסת לפגרה.

איתן כבל: זאת הצעת חוק שלכאורה נראה כאילו היא של השוליים של השוליים איזוטרית, אבל אני אומר לכם, היא אומנם שורה אחת, אבל המשמעות שלה היא יותר מחוקים שתופסים 40 עמודים.

איתן כבל: אני אומר את זה כמי שכבר - - -

מיכאל מלכיאלי: העביר כמה חוקים של 40 עמודים.

איתן כבל: ויותר.

איתן כבל: ואני אומר לך, תבורך על העניין הזה.

לאה ורון: זו הראשונה שלך?

מיכאל מלכיאלי: יש לי פה עוד כמה.

לאה ורון: אני שואלת אם זו הצעת החוק שלך בתור חבר כנסת.

מיכאל מלכיאלי: - - - לפתוח יומן לעוד כמה - - -

לאה ורון: מה זאת אומרת?

לאה ורון: ידעתי שעם האוכל בא התיאבון.

איתן כבל: קודם כל, תבורך.

איתן כבל: ברכה על העובדה שזאת הצעת החוק הראשונה שלך.

איתן כבל: זה אומנם לא העזים של זחאלקה, שזו הצעת החוק הראשונה שלו, והוא הרבה שנים פה, אבל שם בהגדרה לא נותנים לו להעביר.

איתן כבל: גם הוא העביר הצעת חוק אתמול, שהיא הראשונה שלו, והוא כבר הרבה שנים פה.

איתן כבל: שיהיה לך בהצלחה.

מיכאל מלכיאלי: תודה רבה, יושב-ראש הוועדה, המנהלת, היועץ המשפטי והצוות.

מיכאל מלכיאלי: ואני מקווה שאשתי לא תצדק במה שהיא אומרת, שאת הדוח הראשון אני אקבל.

קריאה: אל תלך לאושר-עד ביום חמישי אחרי הצהריים.

איתן כבל: הישיבה נעולה.